Document ID: 32014R0853

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 853/2014 ΤΗΣ ΕΠΙΤΡΟΠΉΣ
της 5ης Αυγούστου 2014
για την κατάργηση του κανονισμού (ΕΚ) αριθ. 1151/2009 για την επιβολή ειδικών όρων όσον αφορά την εισαγωγή ηλιελαίου καταγωγής ή προέλευσης Ουκρανίας
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημείο ii),
Εκτιμώντας τα ακόλουθα:
(1)
Ύστερα από τον εντοπισμό μεγάλων ποσοτήτων ορυκτής παραφίνης σε ηλιέλαιο από την Ουκρανία, ο κανονισμός (ΕΚ) αριθ. 1151/2009 της Επιτροπής (2) επιβάλλει από την 1η Ιανουαρίου 2010 ειδικούς όρους όσον αφορά την εισαγωγή ηλιελαίου καταγωγής ή προέλευσης Ουκρανίας. Βάσει του εν λόγω κανονισμού, πρέπει να πραγματοποιείται συστηματική πιστοποίηση από εξουσιοδοτημένο αντιπρόσωπο του υπουργείου Υγείας της Ουκρανίας, με την οποία να επιβεβαιώνεται ότι οι αποστολές ηλιελαίου που εξάγονται στην Ευρωπαϊκή Ένωση έχουν υποβληθεί σε δειγματοληψία και ανάλυση και δεν περιέχουν ορυκτή παραφίνη άνω των 50 mg/kg. Μία επιπλέον τυχαία δειγματοληψία από τις αρμόδιες αρχές των κρατών μελών κατά την εισαγωγή στην Ένωση διασφαλίζει περαιτέρω ότι τα φορτία δεν περιέχουν ορυκτή παραφίνη άνω των 50 mg/kg.
(2)
Δεδομένου ότι δεν έχουν αναφερθεί μη συμμορφούμενα δείγματα από τις αρμόδιες αρχές των κρατών μελών από την έναρξη ισχύος του εν λόγω κανονισμού, είναι σκόπιμο να καταργηθούν οι ειδικοί αυτοί όροι.
(3)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1151/2009 καταργείται.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Αυγούστου 2014.

Labels: 17
14
0
3
18